Mighty Men: man (32) sterf tydens saamtrek in Maluti | Netwerk24
Mighty Men: man (32) sterf tydens saamtrek in Maluti
Deur Martinette Hay 15 April 2018 17:58
Harald Moll, wat ten tyde van die Maluti Mighty Men-byeenkoms dood is, saam met sy vrou, Esthea.Foto: Facebook
’n Man van Bethlehem het Saterdagmiddag in sy sleepwatent op die kampterrein by die Maluti Mighty Men-byeenkoms gesterf.
Die oorsaak van die 32-jarige Harald Moll se dood is nog nie bekend nie.
Ute Coetzer, Moll se ma, het gesê hy het Vrydagaand in sy sleepwatent op die terrein gaan slaap. Teen Saterdagmiddag het mense na hom begin soek en ontdek dat hy dood is.
Coetzer het gesê die familie het nog geen duidelikheid oor wat sy dood veroorsaak het nie.
Kapt. Zweli Mohobeleli, ’n woordvoerder van die polisie, sê hy is op die toneel dood verklaar en die oorsaak sy dood sal deur ’n lykskouing vasgestel word.
Werner Maree, een van die organiseerders van die byeenkoms, het gesê Moll was baie betrokke by die byeenkoms. Hy het gehelp met die aanlê van elektrisiteit.
“Ons moes een van ons broers groet,” sê Maree.
Joe Niemand het die lied “Psalm 23” as ’n huldeblyk aan Moll opgedra by die byeenkoms.
Hy word oorleef deur sy vrou, Esthea, en hul seun, Wian, wat op 25 April een jaar oud word.
Die Mighty Men-gemeenskap beplan om ’n polis uit te neem vir die seun wat nou sonder sy pa gaan grootword.
Enigeen wat ’n bydrae wil maak, kan die organiseerders kontak.
Mans neem die kruis op vir Mighty Men 2017
Kruisdraer vir Mighty Men verdwyn spoorloos in Kaap